
POBUDE
Odbor za državljanske svoboščine, pravosodje in notranje zadeve poziva Odbor za proračunski nadzor kot pristojni odbor, da v svoj predlog resolucije vključi naslednje pobude:
[bookmark: restart]1.	pozdravlja ugotovitev Računskega sodišča, da so transakcije, povezane z računovodskimi izkazi Agencije Evropske unije za pravosodno sodelovanje v kazenskih zadevah (Eurojust) za proračunsko leto 2022, v vseh pomembnih vidikih zakonite in pravilne;
2.	je seznanjen z nerešeno ugotovitvijo iz leta 2020 o zakonitosti in pravilnosti transakcij na podlagi podpisa okvirne pogodbe z enim samim podjetjem za zakup vozil, zaradi česar so v obdobju poročanja nepravilna plačila znašala 59.281 EUR; ugotavlja, da se bo pogodba iztekla leta 2024 in da so bile vse naknadne posebne pogodbe izdane v skladu s to okvirno pogodbo; poziva Eurojust, naj to ugotovitev v celoti obravnava in izvede vsa priporočila Računskega sodišča ter organu za podelitev razrešnice poroča o doseženem napredku;
3.	je seznanjen tudi z ugotovitvijo Računskega sodišča, da Eurojust ni upošteval rokov za plačila, ki so določeni v členu 116 finančne uredbe; je seznanjen z odgovorom Eurojusta, ki se je soočal z obdobjem prilagajanja novemu proračunskemu in finančnemu sistemu SUMMA, ki je bil v pilotni fazi, kar je povzročilo zamude in tehnične težave pri obdelavi transakcij; opozarja, da so prenosi v Eurojustu znatno pod mejnimi vrednostmi;
4.	pozdravlja, da se obravnava primerov, ki jo izvaja Eurojust, stalno povečuje, in sicer se je v letu 2022 povečala za 14 %, ter da je bilo organiziranih 528 usklajevalnih sestankov in 22 koordinacijskih centrov ter da je Eurojust podprl 265 skupnih preiskovalnih skupin, olajšal izvrševanje 1262 evropskih nalogov za prijetje in omogočil uporabo 5415 evropskih preiskovalnih nalogov; ugotavlja, da so primeri, ki jih je Eurojust obravnaval v letu 2022, vključevali več kot trikrat večje število žrtev kot leta 2021;
5.	ceni nadnacionalno sodelovanje med pravosodnimi organi, ki ga omogoča Eurojust, in tesno sodelovanje z vsemi akterji v verigi kazenskega pravosodja, ki je omogočilo prijetje več kot 4000 osumljencev, odvzem ali zamrznitev sredstev, pridobljenih s kaznivim dejanjem, vrednih skoraj 3 milijarde EUR, in odvzem drog v vrednosti skoraj 12 milijard EUR;
6.	je seznanjen s hitrim odzivom na invazijo Rusije na Ukrajino, pri čemer je bil mandat Eurojusta razširjen, da bi vključil ohranjanje, analiziranje in shranjevanje dokazov v zvezi z najhujšimi mednarodnimi kaznivimi dejanji ter vzpostavitev pravosodne podatkovne zbirke za zbiranje in analizo dokazov o najhujših mednarodnih kaznivih dejanjih;
7.	pozdravlja prizadevanja Eurojusta v podporo digitalizaciji pravosodja in izvajanju novega sistema Eurojusta za vodenje zadev;
8.	pozdravlja nadaljnje sodelovanje Eurojusta z drugimi agencijami na področju pravosodja in notranjih zadev ter ostalimi deležniki, odprtje 14 zadev z Evropskim javnim tožilstvom (EJT) ter tesno sodelovanje z Evropskim uradom za boj proti goljufijam (OLAF), Agencijo Evropske unije za sodelovanje na področju preprečevanja, odkrivanja in preiskovanja kaznivih dejanj (Europol), Evropskim nadzornikom za varstvo podatkov in agencijo eu-LISA ter pozdravlja, da je Eurojust še naprej sodeloval z Evropsko pravosodno mrežo, pri čemer je v letu 2021 tej mreži posredoval 44 zadev; poleg tega pozdravlja, da se je število kontaktnih točk Eurojusta razširilo na več kot 60 držav.

